Kommissionens beslutning

af 6. november 2000

om økonomisk støtte fra Fællesskabet til oplagring i Frankrig, Italien og Det Forenede Kongerige af antigen til fremstilling af mund- og klovesygevacciner, og om ændring af beslutning 2000/112/EF

(meddelt under nummer K(2000) 3175)

(2000/707/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet(1), senest ændret ved forordning (EF) nr. 1258/1999(2), særlig artikel 14, og

ud fra følgende betragtninger:

(1) I henhold til Rådets beslutning 91/666/EØF af 11. december 1991 om oprettelse af EF-beredskabslagre af mund- og klovesygevacciner(3), senest ændret ved beslutning 1999/762/EF(4), er oprettelse af antigenbanker en del af Fællesskabets arbejde med oprettelse af EF-beredskabslagre af mund- og klovesygevacciner.

(2) I henhold til artikel 3 i nævnte beslutning er "Laboratoire de pathologie bovine du Centre national d'études vétérinaires et alimentaires" i Lyon i Frankrig og "Istituto Zooprofilattico Sperimentale di Brescia" i Italien udpeget til at være antigenbanker for EF-beredskabslagrene, og der fastsættes procedurer for udpegelse af andre anlæg til antigenbank ved en kommissionsbeslutning.

(3) Ved beslutning 2000/111/EF(5) udpegede Kommissionen Merial SAS, Pirbright, Det Forenede Kongerige, som den tredje antigenbank, og den vedtog bestemmelser om overførsel af antigen fra en bank, som ikke mere er antigenbank. Den økonomiske støtte fra Fællesskabet ydes under forudsætning af, at Kommissionen og Merial SAS i henhold til beslutningen indgår en kontrakt om overførsel og oplagring af antigen.

(4) Kommissionens beslutning 2000/112/EF af 14. januar 2000 om fordeling mellem antigenbanker af de beredskabslagre af antigen, der er oprettet som led i EF-foranstaltningen til beredskabslagre af mund- og klovesygevacciner, og om ændring af beslutning 93/590/EØF og 97/348/EF(6) anvendes siden 1. februar 2000. Overførslen af antigen fra Pirbright Institute for Animal Health til Merial SAS Pirbright blev imidlertid forsinket af tekniske årsager, og Pirbright Institute for Animal Health fortsatte derfor med at fungere som antigenbank for Fællesskabet, indtil overførslen blev gennemført den 28. juni 2000.

(5) Antigenbankernes funktioner og opgaver er anført i artikel 4 i beslutning 91/666/EØF, og det er en betingelse for ydelsen af fællesskabsstøtte, at antigenbankerne udfører disse funktioner og opgaver.

(6) Fællesskabet bør yde økonomisk støtte til de banker, som giver Fællesskabet visse ydelser, for at sætte dem i stand til at udføre de nævnte funktioner og opgaver i 2000.

(7) Af budgetmæssige grunde bør fællesskabsstøtten ydes for et år ad gangen.

(8) Med henblik på finanskontrollen anvendes artikel 8 og 9 i forordning (EF) nr. 1258/1999.

(9) Beslutning 2000/112/EF bør ændres for at tage hensyn til den forsinkede overførsel af antigen fra Pirbright Institute for Animal Health til Merial SAS Pirbright, Det Forenede Kongerige.

(10) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

1. Fællesskabet yder økonomisk støtte til Frankrig til oplagring af antigen til fremstilling af mund- og klovesygevacciner.

2. "Laboratoire de pathologie du Centre national d'études vétérinaires et alimentaires" i Lyon i Frankrig opbevarer det beredskabslager af antigen, der er omhandlet i stk. 1. Bestemmelserne i artikel 4 i beslutning 91/666/EØF finder anvendelse.

3. Fællesskabets økonomiske støtte andrager højst 30000 EUR for tidsrummet fra 1. januar til 31. december 2000.

Artikel 2

1. Fællesskabet yder økonomisk støtte til Italien til oplagring af antigen til fremstilling af mund- og klovesygevacciner.

2. "Istituto Zooprofilattico Sperimentale di Brescia" i Italien opbevarer det beredskabslager af antigen, der er omhandlet i stk. 1. Bestemmelserne i artikel 4 i beslutning 91/666/EØF finder anvendelse.

3. Fællesskabets økonomiske støtte andrager højst 30000 EUR for tidsrummet fra 1. januar til 31. december 2000.

Artikel 3

1. Fællesskabet yder økonomisk støtte til Det Forenede Kongerige til oplagring af antigen til fremstilling af mund- og klovesygevacciner.

2. "Institute for Animal Health" i Pirbright i Det Forenede Kongerige opbevarer det beredskabslager af antigen, der er omhandlet i stk. 1. Bestemmelserne i artikel 4 i beslutning 91/666/EØF finder anvendelse.

3. Fællesskabets økonomiske støtte andrager højst 15000 EUR for tidsrummet fra 1. januar til 30. juni 2000.

Artikel 4

1. Den i artikel 1, stk. 3, artikel 2, stk. 3, og artikel 3, stk. 3, nævnte økonomiske støtte fra Fællesskabet udbetales, når den pågældende medlemsstat har fremlagt dokumentation for, at opgaverne faktisk er blevet udført.

2. Den i stk. 1 nævnte dokumentation skal forelægges Kommissionen inden den 1. marts 2001 og omfatte følgende:

a) tekniske oplysninger om:

- det oplagrede antigens mængde og type (lagerlister)

- det benyttede oplagringsudstyr (beholdernes type, antal og kapacitet)

- eksisterende sikkerhedssystemer (temperaturkontrol, tyverisikring)

- forsikringsordninger (brand, ulykke)

b) økonomiske oplysninger (udfyldelse af det i bilaget viste skema).

Artikel 5

Artikel 8 og 9 i forordning (EF) nr. 1258/1999 anvendes med de fornødne ændringer.

Artikel 6

I artikel 3 i beslutning 2000/112/EF ændres "1. februar 2000" til "1. juli 2000".

Artikel 7

Denne beslutning er rettet til medlemsstaterne.

Udfærdiget i Bruxelles, den 6. november 2000.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 19.

(2) EFT L 160 af 26.6.1999, s. 103.

(3) EFT L 368 af 31.12.1991, s. 21.

(4) EFT L 301 af 24.11.1999, s. 6.

(5) EFT L 33 af 8.2.2000, s. 19.

(6) EFT L 33 af 8.2.2000, s. 21.

BILAG

>PIC FILE= "L_2000289DA.004002.EPS">